《送李推官谪湖南》
明代·章敞

玉陛朝承明主恩，扁舟八月下荆门。
断烟斜日荒山路，野水寒鸦独树村。
江浦潮声天外远，衡阳秋色望中昏。
鹧鸪声里湘江暮，莫赋《离骚》恐断魂。

作者简介：（1376—1437）浙江会稽人，字尚文，号质庵。永乐二年进士。选庶吉士，与修《永乐大典》。授刑部主事，屡辨冤狱。宣德六年，擢礼部侍郎，两使安南，不受馈赠，得使臣体。正统初纂洪武以来条格，供诸司参酌，吏不得为奸。有《质庵文集》。